এ এক আশ্চর্য লিঙ্গবৈষম্য! মেনে নেওয়া যায় না, যেতে পারে না। এদেশে সর্বত্র যখন নারীনির্যাতন, তখন পুরুষকে শাস্তি দিতে হলে মানুষকে দাও, তা নয়তো ষাঁড়ের পিছনে কেন বাপু!
কেন্দ্রে যত শক্ত হচ্ছে হিন্দুত্বের ভিত, তত বাড়ছে ষাঁড়দের প্রতি বঞ্চনার লিস্টি। গরুর আধার কার্ডের প্রস্তাব আসার পরে সারা ভারতের ষণ্ডকুল যে খেপে লাট, সে খবর কি গোরক্ষক-গোসেবকরা রাখেন? সারাদিন সংবাদ মাধ্যমে গরু-গরু-গরু। ষাঁড় বলে কোনও শব্দ যেন এঁদের অভিধানে নেই। গত কয়েক বছর ধরেই ষাঁড়েদের মনে এই অসন্তোষ দানা বাঁধছিল। কেবল তারা প্রকৃতিগত ভাবে সঙ্ঘবদ্ধ হতে পারে না বলে সরকার যা খুশি করে যাবে, এমনটা মেনে নেওয়া যায় না। এই একদেশদর্শী, নয়া লিঙ্গবৈষম্যের রচয়িতা সরকার ও তার সাঙ্গপাঙ্গদের প্রতি কী মনোভাব আক্ষরিক অর্থেই গো-কুলে বাড়ছে, সেখবর মিডিয়াও রাখে বলে মনে হয় না।
হিন্দুত্বে ষাঁড়ের স্থান গরুর চাইতে উচ্চে। সে মহাদেবের বাহন। ওদিকে কৃষ্ণ গরু চরাতেন। আজ পর্যন্ত কেউই শ্রীকৃষ্ণের গরুর পিঠে চড়া ছবি দেখাতে পারেননি। আর মহাদেব তো ষাঁড়ে চড়ে বিয়ে করতে গিয়েছিলেন বলে ‘শিবপুরাণ’ জানাচ্ছে। সেখানে স্বয়ং ভগবানের স্পর্শ তার গায়ে। তবু ষাঁড়ের জন্য আজ আধার কার্ড তো দূর অস্ত, একটা এটিএম-এর সামনের ফুটপাথটুকুও বরাদ্দ নেই। গরুর একমাত্র ইউএসপি সে দুধ দেয়, গোবর দেয়। ষাঁড়ের গোবর কোনও কাজে লাগে না। কিন্তু বেয়ারা ব্যাদরা পুত্রকে যে ভারতীয় পিতারা যুগ যুগ ধরে ‘ষাঁড়ের গোবর’ বলে সম্বোধন করে এসেছেন, ষাঁড় না থাকলে সেই কুবাক্য কি সম্ভব হতো? সর্বোপরি, যাঁড় না থাকলে কি গরুও সম্ভব হতো?

সিন্ধু সিল-এ মহাষণ্ড
এই সব বেসিক প্রশ্ন তুলে গো‌সেবকদের এম্ব্যারাস করা যেতে পারে। কিন্তু গো-রাষ্ট্রের ভিত্তিমূলে একটা শুঁয়োপোকার সুড়সুড়িও লাগানো সম্ভব নয়। ইতিহাস ঘেঁটে দেখা যাচ্ছে, প্রাচীন ভারতে ষাঁড়রা যে বিপুল প্রতিপত্তি ও সম্মানের অধিকারী ছিল, তা সময়ের সঙ্গে সঙ্গে ক্ষয়েছে। এবং সাম্প্রতিক সময়ে রীতিমতো অপমান ও বঞ্চনা সয়ে তাদের কাল কাটাতে হচ্ছে। একবার ভেবে দেখুন, সেই সিন্ধু সভ্যতার কাল। তার অন্যতম সিম্বলই ছিল ককুদ-বৃষ। উত্তুঙ্গ শৃঙ্গে-ভূলুণ্ঠিত গলকম্বলে সেই মহাষণ্ড সম্রাট অশোকের স্তম্ভ পর্যন্ত দাপিয়েছে। ভারতের জাতীয় প্রতীকের পাদমূলেও মহাষণ্ডের প্রতিকৃতি। কিন্তু প্রতীকায়িত হওনই কি কাল হল ষাঁড়েদের জীবনে?
আরও পড়ুন
গরুর আধার কার্ড, সিদ্ধান্ত জানাল কেন্দ্র। চোখের ছবি, খুরের ছাপ!
আধুনিক গরুর অত্যাধুনিক একটি রচনা
আর্য সংস্কৃতিতে বৃষোৎসর্গে ষাঁড়ের প্রয়োজনের কথা একবার ভাবুন। তার পশ্চাতে ছাপ না-দিলে আত্মার মুক্তি অসম্ভব। কোথায় লাগে গোমাতা? সে তো শুধু দাঁড়িয়ে থাকে বৈতরণীর তীরে লেজ বাগিয়ে। ক্লিষ্ট আত্মারা সেই লেজ পাকড়ে কোনওমতে পার হয় সেই ক্ষীণতোয়া নদী। ষাঁড়ের সেই সব নিয়ে কোনো ভ্রূক্ষেপই নেই। মাহাদেবের শৃঙ্গ থেকে সে একাধারে পান করে হলাহল ও অমৃত। সে অমৃতবিষের পাত্রে চুমুক দিতে দিতে দেখে এই মরপৃথিবীকে। তার চলনে ঔদাসীন্য, বলনে তূর্যভাব, মস্তক প্রক্ষালণে মহাপ্রলয়ের আভাস। সে মহাজগতের ইশারাকে তুলে ধরে এই মাটিপৃথিবীর সংসারে। তাকে বঞ্চিত করে গরুর আধার কার্ড নির্মাণ, ভাল নয় ভাল নয় সে শৌখিন মজদুরি।

অশোকস্তম্ভশীর্ষে ককুদবৃষ
ইন ফ্যাক্ট, গরু এক সেবামুখী প্রাণী। ষাঁড় তা কখনই নয়। খানিকটা দুধ দেয় বলে অতখানি আহ্লাদেপনা সেই মহাভারতের কাল থেকে ভারতীয়রা সহ্য করে এসেছে। বিরাট রাজার গোয়াল থেকে কৃষ্ণের কয়েকশো হাম্বার আম্বা ক্রমেই আস্য উঠেছে ভারতীয় কালচারে। এমন একটা সময়ে এসেছে, তখন মনে হয়েছে এই সেবাটা গরুর প্রাপ্য। ষাঁড়রা যুগগে যুগে চৌমাথার মোড়ে গ্যাঁট হয়ে বসে উদাসীন চোখে শুধু দেখে গিয়ছে, টুঁ শব্দটিও করেনি। যুগে যুগে কেউ তাকে জাব দেয়নি, তার গোয়াল তৈরি করেনি, মশামাছির হাত থেকে বাঁচাতে তাকে কেউ সাঁজাল দেয়নি। কেবল গো প্রজননের তাগিদ এলে তার হাতে পায়ে ধরেছে। ব্রহ্ম-অভিলাষী মহাষণ্ড এসবে কিছুই ভাবেনি। সে লক্ষ লক্ষ গরুর সঙ্গে উদাসীন সঙ্গম করেছে। সংসারের মায়াজাল তাকে বাঁধতে পারেনি। হিন্দুত্বকে যদি মেনে নিতে হয়, তাহলে বর্ণাশ্রমকেও মানতে হবে, প্রাচীন আশ্রম প্রথায় জীবনের মোক্ষলাভ পর্ব সন্ন্যাস। সেই পর্বটিকে ষাঁড় তার যৌবন থেকেই নিজের সঙ্গে যুক্ত করেছে। হায়, মূর্খ ভারতবাসী, দরিদ্র ভারতবাসী তার কাছে থেকে কিছুই শেখেনি।

এই রাজসিক নির্লিপ্তির কোনও মূল্যই কি নেই এদেশে?
ষাঁড়েদের এই ঔদাসীন্যের সুযোগে তাদের খেতে দেওয়া হয়েছে উচ্ছিষ্ট, ফুটপাথে শুতে গেলে তাড়া করা হয়েছে। এমনকী ‘ধর্মের ষাঁড়’ বলে উপহাস করে তার দার্শনিকতা, তার নির্লিপ্তিকে লঘু করে দেওয়া হয়েছে। কালে কালে এদেশে ঠিক যত লিটার দুধ গরুরা দিয়েছে, তার চাইতে ঢের বেশি ক্ষীর খেয়েছে তারা। জাব, তিলের নাড়ু, চিটেগুড় থেকে সাম্প্রতিক কালে এসি গোয়াল পর্যন্ত লাগু হয়েছে গরুর জন্য। এবার আধারটা হয়ে গেলেই ব্যাঙ্কে অ্যাকাউন্ট। হয়তো ভোট-টোটও দেবে। কিন্তু তাতে ষাঁড়েদের কী? তাদের দুনিয়ায় জেন্ডার বৈষম্যের কোনো স্থান নেই। সে জানে, সে সৌরপ্রতীক, মহাদেবের বাহন। সে জানে, মহেঞ্জোদারো থেকে আজ পর্যন্ত আবহমানে সে বয়ে নিয়ে গিয়েছে পৌরুষ প্রবাহ। তার কল্যাণেই সম্ভব হয়েছে এদেশের গো-কেন্দ্রিক সভ্যতা। রাজনীতির ভরকেন্দ্র স্থাপনের জন্য নির্মিত হয়েছে গো-বলয়। আজ এই গো-রক্ষ-বিজয়ের মহোৎসবে তার কোনও স্থান নেই।
সে দাঁড়িয়ে রয়েছে ভারতীয় সভ্যতার সীমার ইঞ্চিখানেক বাইরে। তার ককুদ, তার গলকম্বল, তার মহাকাশমুখী শৃঙ্গে ঝিলিক কি দিচ্ছে ক্রোধ? তা হলে সাবধান! সাধু সাবধান! যে কোনও মুহূর্তে নেমে আসতে পারে সৌরঝঞ্ঝা, নামতে পারে আদি সভ্যতার রচয়িতার অভিশাপ। গোরক্ষকরা সেসব সামলাতে পারবেন তো? পরে যেন আবার যেন দোষ না দেন, কেউ হুঁশিয়ারি দেয়নি বলে।